Nuwe Stories-onderhoud: Marni Bonthuys - Bibi Slippers | LitNet
Nuwe Stories-onderhoud: Marni Bonthuys
Bibi Slippers, Marni Bonthuys2012-09-14
1.	Wie is Marni Bonthuys?
Marni Bonthuys het grootgeword op Upington en woon tans in Somerset-Wes saam met haar man en pragtige babaseuntjie. Sy is besig met haar PhD oor literêre pryse vir Afrikaanse en Nederlandse poësie en doseer Afrikaans en Nederlands aan die Universiteit van Wes-Kaapland.
Ek was van kleins af lief vir lees en skryf. Om 'n BA-graad aan die Universiteit Stellenbosch te gaan studeer was dus 'n voor die hand liggende keuse. My graad het my aan 'n wye verskeidenheid letterkunde blootgestel, wat my belangstelling in skryf aangewakker het. Ek het in my derde jaar en tydens my honneurskursus kreatiewe skryfwerk by Marlene van Niekerk geneem. Dit het my baie geleer en my meer selfvertroue gegee ten opsigte van my skryfwerk. Ek was ook as nagraadse student vir drie jaar betrokke by die organisasie van Ronel Foster se skrywerswerkswinkels – 'n ondervinding wat my belangstelling in skryf en die skryfproses verder geprikkel het. Hierna is ek as lektor in akademiese geletterdheid aan die Noordwes-Universiteit aangestel, waar ek later ook saam met Hans du Plessis en Franci Greyling skryfkuns doseer het en sporadies by die ATKV se skryfagentskap en skryfskool betrokke was. As jong dosent onder leiding van sulke gesoute akademici en skrywers het ek baie geleer ten opsigte van my eie skryfwerk. Deur krities met studente se skryfwerk om te gaan, kry jy natuurlik ook 'n beter blik op jou eie werk en raak bewus van jou eie sterk- en swakpunte as skrywer. Tans doseer ek taalverwerwing en Afrikaanse letterkunde aan die UWK en vergader nou en dan saam met 'n informele studenteskryfgroepie van Antjie Krog vir inspirasie. Ek het vir Nuwe stories ingeskryf omdat ek gevoel het ek moet 'n slag 'n kans waag: mens kan nie heeltyd net vir jouself skryf (en eindeloos herskryf) nie.
My verhaal gaan oor dit wat ná 'n plaasmoord met die slagoffers se familie gebeur. Dit gaan dus oor die impak (en verwerking) van trauma en geweld. Familie en familieverhoudinge is verder 'n sentrale tema.
Ek hou van die magies-realistiese element in sommige van Etienne van Heerden se romans, asook sy en Eben Venter se weergawes van die tradisionele Afrikaanse plaasroman; die wyse waarop Dan Sleigh die storie ágter 'n historiese gegewe kan vertel, asook die ongelooflike hoeveelheid noukeurig-nagevorste besonderhede wat hy by sy stories invleg om dit so geloofwaardig moontlik te maak; en die humor, intrige en uitstekende karaktersketsings in Kate Atkinson se romans.
Ek is lief vir stories en het baie gunstelinge. My grootste gunstelinge is waarskynlik stories oor Suid-Afrika se geskiedenis: die mengelmoes van elemente eie aan Afrika, Europa en die Ooste is fassinerend.